ICHI เปิดตัวน้ำผลไม้ใหม่ หวังดันยอดขายรวมปีนี้แตะ 7.45 พันลบ.
ICHI เปิดตัวน้ำผลไม้ 100%-น้ำผลไม้เยลลี่พร้อมดื่ม หวังดันยอดขายรวมปีนี้แตะ 7.45 พันลบ.
26 ม.ค. 2560

นายตัน ภาสกรนที กรรมการผู้อำนวยการ บริษัท อิชิตัน กรุ๊ป จำกัด (มหาชน) หรือ ICHI เปิดเผยว่า การขยายพอร์ตแบรนด์ไบเล่ เป็นไปตามแผนที่วางไว้ ที่จะสร้างแบรนด์ไบเล่ ให้เป็นน้ำผลไม้คุณภาพ ที่ครอบคลุมตลาดผู้บริโภคทุกเซ็กเม้นท์ และเป็นการขยายศักยภาพของอิชิตัน กรุ๊ป ให้ครอบคลุมการผลิตและจำหน่ายเครื่องดื่มอื่นนอกเหนือจากกลุ่มชาพร้อมดื่ม และเครื่องดื่มสมุนไพร โดยปีนี้เปิดตัวไบเล่ ฟรุต ครีเอชั่น น้ำผลไม้พรีเมี่ยม 100% “ไม่เติมน้ำตาล”จับกลุ่มคนเมืองรักสุขภาพ และไบเล่ ฟรุตทูโก สแน็กดริ้งค์ จับกลุ่มวัยรุ่นและคนทำงาน ซึ่งจะผลักดันยอดขายรวม 500 ล้านบาทในปี 60 หนุนยอดขายรวมของกลุ่มในปีนี้ที่ 7.45 พันล้านบาท
“เรามองว่าตลาดน้ำผลไม้มีการเติบโตอย่างต่อเนื่อง และตอบสนองเทรนด์การบริโภค สำหรับคนรุ่นใหม่ โดยการขยายพอร์ตสินค้าในเครืออิชิตัน กรุ๊ป ไปสู่ตลาดน้ำผลไม้อย่างเต็มรูปแบบในครั้งนี้ เพื่อสนับสนุนให้อิชิตัน กรุ๊ปมียอดขายรวม 7.45 พันล้านบาทในปีนี้” นายตัน กล่าว
สำหรับการเปิดตัว ไบเล่ ฟรุต ครีเอชั่น น้ำผลไม้ 100% มีเป้าหมายสร้างสรรค์น้ำผลไม้ที่มีประโยชน์เพื่อสุขภาพให้สอดคล้องไลฟ์สไตล์ผู้บริโภคปัจจุบันที่ใส่ใจสุขภาพมากขึ้น เจาะกลุ่มน้ำผลไม้พรีเมี่ยมและมีเดียม ซึ่งเป็นตลาดขนาด 6,447 ล้านบาท และมีการเติบโต ถึง 6% ในปีที่ผ่านมามีจุดเด่นที่การสร้างสรรค์น้ำผลไม้ 100% รสชาติใหม่ ด้วยการใช้น้ำส้มซึ่งเป็นภาพจำที่เป็นเอกลักษณ์ของไบเล่ไปผสมกับผักหรือผล ไม้ยอดนิยม ต่าง ๆ ไม่ว่าจะเป็น มะม่วง แครอท มะเขือเทศ กลายเป็นความอร่อยรสชาติใหม่แบบอัดแน่นเต็มกล่อง ในคอนเซ็ปต์ “น้ำส้มผสมกับอะไรก็อร่อย” วางจำหน่ายแล้วในช่องทางโมเดิร์นเทรด และร้านสะดวกซื้อทั่วประเทศ พร้อมกัน 3 รสชาติ ได้แก่ ส้มผสมมะเขือ เทศ ส้มผสมแครอท และส้มผสมมะม่วง ใน 2 ขนาดบรรจุ คือขนาด 1 ลิตร ราคา 69 บาท และขนาด 230 มิลลิลิตร (มล.) ราคา 20 บาท ล่าสุดได้ปล่อยหนังโฆษณาในชื่อ “ทั้งรักทั้ง เกลียด” คาดว่าภายในปี 60 จะสร้างยอดขายได้ 120 ล้านบาท
สำหรับ ไบเล่ ฟรุตทูโก น้ำผลไม้เยลลี่ พร้อมดื่มจากน้ำผลไม้เข้มข้น 20% ให้วิตามินสูง แต่ให้พลังงานน้อยเพียง 30 แคลอรี่  จับกลุ่มวัยรุ่นและคนทำงานในช่วงอายุ 15-25 ปีที่ชอบทดลองประสบการณ์ความอร่อยที่สนุกไปทุกที่กับคอนเซ็ปต์ “Go with Joy”วางจำหน่าย พร้อมกัน 2 รสชาติ ส้ม องุ่น บรรจุในซองเพาช์ขนาด 150 กรัม ราคา 10 บาท ในช่องทางเทรดดิชั่นนัลเทรด คาดว่าจะสร้างยอดขาย 140 ล้านบาทจากมูลค่าตลาดรวมประมาณ 2,000 ล้านบาท 
ด้านไบเล่ น้ำผลไม้ 10% ยังคงเน้นวางจำหน่ายในช่องทางโมเดิร์นเทรด และเตรียมรุกช่องทางเทรดิชั่นนอลเทรดมากขึ้น เพื่อให้สินค้าเข้าถึงและครอบคลุมกลุ่มเป้าหมายมากกว่าเดิม โดยปีที่ผ่านมาสามารถสร้างยอดขายได้ 211 ล้านบาท คาดว่าปีนี้จะยังคงมีการเติบโตอย่างต่อเนื่องและทำยอดขายได้ 240 ล้านบาท